Ջոկեր: Խելագարություն երկուսով

«Ջոկեր։ Խելագարություն երկուսով» (ֆր.՝ Joker: Folie à Deux), սպասվող ամերիկյան երաժշտական ֆիլմ ռեժիսոր Թոդ Ֆիլիպսի կողմից, սցենարի հեղինակներն են Ֆիլիպսն ու Սքոթ Սիլվերը։ Արտադրությամբ զբաղվել են Warner Bros. Pictures-ը, Village Roadshow Pictures-ը, DC Studios-ը, Bron Studios-ը և Joint Effort-ը, իսկ տարածմամբ՝ Warner Bros-ը։ Ֆիլմը հիմնված է Ջոկերի և DC Comics-ի հրատարակած այլ կերպարների վրա և հանդիսանում է 2019 թվականի «Ջոկեր» ֆիլմի սիքվելը։ Դերերում են Հոակին Ֆենիքսը, Լեդի Գագան, Զազի Բիթցը, Բրենդան Գլիսոնը, Քեթրին Քիները և այլոք։
«Ջոկեր։ Խելագարություն երկուսով» ֆիլմը նախատեսվում է թողարկել 2024 թվականի հոկտեմբերի 4-ին։


== Դերասանական կազմ ==
Հոակին Ֆենիքս - Արթուր Ֆլեք / Ջոկեր, հասարակության կողմից արհամարհված հոգեկան հիվանդ, աղքատ ծաղրածու, սթենդ ափ կատակերգու, ում չարաշահման պատմությունը նրան ստիպում է ծաղրածուի մոտիվով նիհիլիստ հանցագործ դառնալ։
Լեդի Գագա - Հարլի Քուին, հոգեբույժ, ով սիրահարվում է Արթուրին։
Զազի Բիթց - Սոֆի Դյումոն, միայնակ մայր, ում Արթուրը երևակայում էր որպես իր սիրո հետաքրքրություն, սակայն իրականում նրանք տեսնվել էին միայն մեկ անգամ։։Բացի այդ, Բրենդան Գլիսոնը, Քեթրին Քիները, Ջեյկոբ Լոֆլենդ և Հարրի Լոութին հանդես են գալու դեռ անհայտ դերերով։


== Արտադրություն ==


=== Զարգացում ===
2019 թվականի «Ջոկեր» ֆիլմը ի սկզբանե պետք է լիներ նախագծի միակ ֆիլմը՝ առանց շարունակության։ Սակայն, դեռ 2019 թվականի ամռանը ռեժիսոր Թոդ Ֆիլիպսը հայտարարել էր, որ հետաքրքրված է ֆիլմի սիքվելի ստեղծման վրա։ 2019 թվականի հոկտեմբերին Հոակին Ֆենիքսը՝ Փիթեր Թրևերսի հետ հարցազրույցի ժամանակ խոսել է Արթուրի դերին հնարավոր վերադարձի մասին՝ «Ես չեմ կարող չմտածել այդ մասին... Եթե մենք ինչ-որ այլ բան կարող ենք անել Ջոկերի հետ, դա կարող է հետաքրքիր լինել»։
2019 թվականի նոյեմբերի 20-ին The Hollywood Reporter-ը հայտարարել է, որ «Ջոկեր» ֆիլմի սիքվելը գտնվում է արտադրության մեջ և որ Ֆիլիպսը, Սքոթ Սիլվերն ու Հոակին Ֆենիքսը մասնակցում են նախագծում։ Նույն օրը, Deadline Hollywood-ը հերքել է այդ լուրը, նշելով, որ շարունակության շուրջ բանակցություններ դեռ չեն էլ եղել։ Ֆիլիպսը պատասխանել է այս բոլոր լուրերին, ասելով, որ Warner Bros. ստուդիայի հետ քննարկել է հնարավոր սիքվելը, սակայն այն դեռ արտադրման փուլում չէ։
2022 թվականի հունիսին Ֆիլիպսն հաստատել է, որ սիքվելը գտնվում է արտադրության մեջ, սցենարի հեղինակներն են Ֆիլիպսն ու Սիլվերը։ Նաև հայտնի դարձավ ֆիլմի անվանումը՝ «Ջոկեր։ Խելագարություն երկուսով»։ Ավելի ուշ հայտնի դարձավ, որ Լեդի Գագան բանակցություններ է վարում Հարլի Քուինին մարմնավորելու համար, և որ ֆիլմը լինելու է երաժշտական։ Կարճ ժամանակ անց Գագան հաստատել է իր մասնակցությունը ֆիլմում։ Օգոստոսին հաղորդվել է, որ Զազի Բիթցը բանակցություններ է վարում Սոֆի Դյումոնի դերին վերադառնալու համար։ Սեպտեմբերին Բիթցը հաստատել է իր մասնակցությունը ֆիլմում՝ Բրենդան Գլիսոնի, Քեթրին Քիների և Ջեյկոբ Լոֆլենդի հետ միասին։ Հոկտեմբերին Deadline Hollywood-ը հաղորդել է, որ Հարրի Լոութին ֆիլմում «մեծ դեր» է կատարելու։


=== Նկարահանումներ ===
Նկարահանման շրջանը սկսվել է 2022 թվականի դեկտեմբերի 10-ին, երբ Ֆիլիպսն իր Ինստագրամում ներկայացրել է ֆիլմի առաջին կադրերը։


== Երաժշտություն ==
Հիլդուր Գուդնադոուտիրը վերադառնալու է ֆիլմի երաժշտության ստեղծմանը։


== Թողարկում ==
«Ջոկեր։ Խելագարություն երկուսով» ֆիլմի պրեմիերան նախատեսվում է 2024 թվականի հոկտեմբերի 4-ին։


== Ծանոթագրություններ ==